**Децентрализацията е ключова за просперитета на общините, смятат леви представители на местната власт**

На общините не бива да се гледа като на бизнес – те са на първо място общности от хора, чието благополучие трябва да е в основата на управлението им. Децентрализацията и преразпределянето на част от данъците към общините са леви политики, които са ключови за техния просперитет. Около тези идеи се обединиха участниците в панела „Местни избори ’23 – решението е в прогресивните леви политики“, част от Форума за прогресивни леви решения, организиран от Делегацията на българските социалисти в ЕП.

В дискусията взеха участие успешни леви кметове и общински съветници – Донка Михайлова, кмет на Троян, Владимир Георгиев, кмет на Самоков, Иван Таков – заместник-председател на Комисията по финанси и бюджет в СОС, Нишан Джингозян – член на екипа на кмета на Лондон, Николай Гачев – общински съветник в Родопи, както и политолога Страхил Делийски и Катерина Клинкова – преподавател по български език и литература.

„Лявото е демокрация, която обаче първо трябва да съществува на местно ниво. За съжаление бизнес интересите в много общини спират развитието на местната демокрация. Но тя е реална кауза, там е реалната политика, там е солидарността в най-висша форма“, откри панела доц. д-р Гинка Чавдарова, бивш изпълнителен директор на Национално движение на общините в България.

„Местните общности са същинската политическа лаборатория. И онова, което се случва на терена на всекидневния ни живот, определя това, което се случва по-нагоре в структурите на обществото, на държавата, на континента. Важността на това как мислим в общността си, как мисли местната политика не би трябвало да бъде поставяна под въпрос. Но, за съжаление, ни липсва този тип рефлексия и разбиране“, каза **Страхил Делийски, политолог и преподавател в СУ „Св. Климент Охридски“.** Той добави още, че прогресивната лява политика не може да се случи „без подкрепа отдолу, от хората“.

„Мисля, че левицата категорично трябва да застане зад идеята за децентрализация. Унижението, което търпят българските общини и кметове, е огромно. Как само с 30 % от собствените ни приходи, които отиват в общинския бюджет, можем да гарантираме добри услуги за гражданите? Хората ни питат какво правим и какво сме направили за тях, а не какво ще правим след една година. Ние, кметовете, искаме прости неща – от данък доход на физическите лица само 2% да влизат в общинския бюджет, а от данъка върху корпорациите – само 1%. Така в общинския бюджет ще влязат 1.2 млрд. лева“, **каза Донка Михайлова, кмет на Троян** – община, която управлява всичките си комунални услуги самостоятелно и е вторият по големина работодател на местно ниво.

**Кметът на Самоков, Владимир Георгиев,** подкрепи идеята за повече приходи в местния бюджет. „Държавата прехвърля на общините над 700 задължения, без да обезпечава кметовете с бюджет и тъй като не ни достигат средства, ние ставаме иноватори. Силните общини са тези, които управляват изцяло комуналните дейности. Положителните промени няма как да се случат, ако общините не могат да бъдат инвеститори и държавата продължава да ги обезкървява“, смята Владимир Георгиев. Част от успешните практики в община Самоков са финансиране на обучението на медицински сестри, които да останат и да работят в местната болница, създаването на общинско спортно предприятие, което плаща заплатите на 20 треньора в различни спортни клубове, възможност всяко дете да кара безплатно ски.

Лява алтернатива за управление и развитие на Столична община предложи **Иван Таков, който е председател на БСП – София и на групата на социалистите в Столичния общински съвет.** „Защитаваме политически интересите на работещите, на дребните предприемачи, на социално отхвърлените и на всички губещи от хиперпазарното общество и държава. За интересите на едрия капитал сме спокойни – тях има кой да ги представлява и защитава. Въпросът за представителството – и на национално, и на общинско ниво – е ключов за лявото. Представителство, но не на спонсори, а на значими социални групи. Представителството е различно от брокерството за властови позиции. То означава защита на определени ценности, работа на терен, връзка с хората, изслушване и чуване на всичко онова, което те казват. Ако успеем да се справим с всичко това, добрите резултати за лявото неминуемо ще дойдат", заяви Иван Таков.

**Общинският съветник от община Родопи Николай Гачев** обърна внимание на ролята на младите хора за реализирането на левите политики на местно ниво. Той подчерта необходимостта българското ляво да стане привлекателно за тях с посланията и идеите, които предлага. „Бъдещето на България е в младите. За да се справим с демографската криза е нужно да ги задържим тук.“, каза той.

**Катерина Клинкова, преподавател по български език и литература,** постави въпроса за цената на образованието. „Неолиберализацията на образованието или по-точно преминаването му плавно и доста застрашително в частния сектор е изключително страшна тенденция. Образованието сякаш става лукс и привилегия единствено на богатите и продължава да генерира страхотни неравенства. Същевременно общините продължават да отдават обществени сгради на частни училища, а в читалищата извършват дейност частни школи. Не би трябвало да превръщаме образованието в бизнес, то трябва да започва с благоденствието на децата и да завършва с въпроса в какво общество в крайна сметка искаме да живеем“.

**Нишан Джингозян, член на екипа на кмета на Лондон,** представи редица иновативни практики за подкрепа на гражданите от местните власти във Великобритания: „Водещ при нас е принципът на интеграция и преодоляване на различията, а не на задълбочаване на неравенствата. Наличието на институции, които се занимават с проблемите на приоритетни общности, подпомага преодоляването на структурни бариери. Гражданите във Великобритания са защитени от закона по девет признака (възраст, бременност и майчинство, наличие на увреждания, религия, раса и др.) и попадайки в тях не могат да бъдат обект на дискриминация. Това, че държавата инвестира в различни групи показва колко сериозно се приема защитата на човешките права.“

***За контакт с Групата на Прогресивния алианс на социалистите и демократите в ЕП:*** [***https://www.socialistsanddemocrats.eu/***](https://www.socialistsanddemocrats.eu/)